ประกันแบกภาระแสนล.ไม่ไหว
เหตุต้องสำรองจ่ายลูกค้าก่อนแนะรัฐเร่งผันน้ำลงทะเลให้เร็ว
20 ต.ค. 2554

เหตุต้องสำรองจ่ายลูกค้าก่อนแนะรัฐเร่งผันน้ำลงทะเลให้เร็ว
ประกันภัยเผย หากต้องจ่ายสินไหมเป็นแสนล้านบาทรับไม่ไหว เหตุต้องสำรองจ่ายลูกค้าก่อนเรียกจากบริษัทประกันภัยต่อ
แหล่งข่าวจากบริษัทประกันภัย เปิดเผยว่า ความเสียหายที่เกิดขึ้นครั้งนี้เฉพาะที่ 6 นิคมอุตสาหกรรมที่ถูกน้ำท่วมไปแล้ว ซึ่งทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) คาดว่าเบื้องต้นจะเสียหาย 1 แสนล้านบาท และขณะนี้น้ำได้เข้าท่วมนิคมฯ บางกะดีแล้ว ถ้ากันไม่อยู่จะเข้าสู่นิคมอุตสาหกรรมที่ จ.ฉะเชิงเทรา
นอกจากนี้ การประมาณการความเสียหายเบื้องต้น 1 แสนล้านบาทนั้น ยังไม่รวมความเสียหายที่เกิดกับอาคารร้านค้าในเมืองที่ประสบปัญหาน้ำท่วมอีกกว่า 20 จังหวัด และสาขาธนาคารที่เสียหาย ตู้เอทีเอ็มอีกจำนวนมาก ที่ยังไม่ได้ประเมินความเสียหายเข้าไปด้วย
อย่างไรก็ตาม แม้ว่าจะมีการทำประกันภัยต่อไปยังต่างประเทศเป็นส่วนใหญ่ แต่บริษัทประกันภัยในไทยจะต้องสำรองจ่ายค่าสินไหมทดแทนแก่ลูกค้าก่อน แล้วจึงนำหลักฐานการจ่ายสินไหมทดแทนไปเรียกค่าเสียหายจากบริษัทประกันภัยต่อต่างประเทศอีกทอดหนึ่ง
“บริษัทประกันวินาศภัยทั้งระบบมีสินทรัพย์รวม 1.97 แสนล้านบาท มีเงินกองทุน 7.28 หมื่นล้านบาท หากเสียหายจริง 1 แสนล้านบาท เงินกองทุนที่มีอยู่ที่ต้องสำรองจ่ายไปก่อนก็ไม่พอแล้ว เห็นทีต้องต่างคนต่างเลิกธุรกิจกันไปเลย” แหล่งข่าวเปิดเผย
แหล่งข่าวเปิดเผยว่า เหตุการณ์ครั้งหนี้หนักกว่าสึนามิ ซึ่งครั้งนั้นแค่ 1-2 หมื่นล้านบาทเท่านั้น แต่ครั้งนี้เป็นแสนล้านบาท และยังมีปริมาณน้ำอีกจำนวนมากที่จะไหลลงมาอีกเป็นหมื่นๆ ล้านลูกบาศก์เมตร
“ความเสียหายครั้งนี้ ภาคเอกชนเอาไม่อยู่ บริษัทประกันภัยก็เอาไม่อยู่ รัฐบาลต้องเข้ามาช่วย” แหล่งข่าวเปิดเผย
แหล่งข่าวเปิดเผยว่า เพื่อลดความเสียหายให้น้อยลง รัฐบาลจะต้องรีบผันน้ำลงสู่ทะเลโดยเร็ว ต้องยอมเสียสละพื้นที่บางส่วนให้น้ำไหลผ่าน และเจรจากับประชาชน และเข้าไปรับผิดชอบค่าเสียหายในการซ่อมแซมบ้านให้ประชาชน
นอกจากนี้ ทำให้น้ำที่ท่วมอยู่ในนิคมอุตสาหกรรมต่างๆ ลดลงโดยเร็ว เพื่อลดความเสียหาย
“รัฐบาลจะต้องคำนวณแรงดันน้ำจากปริมาณน้ำด้วย ไม่ใช่เห็นน้ำมันท่วมสูง 3 เมตร ก็ไปทำคันดินกั้นนำ 3.5 เมตร แต่ไม่ได้ดูว่าแรงดันน้ำที่อยู่ภายใต้ 3 เมตรนั้นมีเท่าไหร่ กั้นอย่างไรก็กั้นไม่อยู่ ต้องทำให้น้ำไหลลงสู่ทะเลโดยไม่ให้ท่วมเขตเศรษฐกิจโดยเร็วที่สุด” แหล่งข่าวเปิดเผย